יצחק פירוז'ניקוב

יצחק פִּירוֹז'ניקוב (ביידיש: פּיראָזשניקאָוו; ברוסית: И. І. Пирожников; באנגלית: Isaac Piroshnikoff; 8 במאי 1859, חורטיצה, מחוז אלכסנדרובסקי, פלך יקטרינוסלב, רוסיה (אוקראינה) – 14 ביוני 1933, ניו יורק) היה מוזיקאי יהודי, מנצח תזמורות ומקהלות, מלחין שירים עממיים ונגן קונצרטינה וירטואוז שהוכתר בתואר "מלך הקונצרטינה", ומו"ל ובעל בית דפוס, שפעל בעיקר בווילנה ובאחרית ימיו בניו יורק.

==קורות חיים==
יצחק בן יוסף (יוסיפוביץ') פירוז'ניקוב נולד בשנת 1859 בכפר חוֹרטיצָה (Хортица) שבמחוז אלכסנדרובסקי, פלך יקטרינוסלב, בדרום-מערב רוסיה (אוקראינה), במשפחה יהודית. למד מוזיקה בקונסרבטוריון של ורשה, והיה למוביל הרכב צבאי בעיר וילנה. בהמשך כיהן כמורה לזמרה בסמינר הממלכתי למורים יהודים בווילנה וכמנצח תזמורת המוסד. שיטת הוראת הנגינה בקונצרטינה (מפוחית יד) שפיתח סייעה לנגנים מתחילים לתפוס את יסודות הנגינה, ונפוצה ברבים מהסמינרים למורים ברוסיה. פירוז'ניקוב סייע להפיץ את השימוש בקונצרטינה ככלי עזר להוראת הזמרה בבתי הספר ברוסיה.
פירוז'ניקוב ניצח על מקהלות נוספות, בהן המקהלה הלאומית שנוסדה ליד האגודה הספרותית-אמנותית בווילנה.

בשנת תרנ"ט-1899 ייסד בווילנה הוצאת ספרים ובית דפוס. בהוצאתו ובבית דפוסו הופיעו מאות ספרים, מהם בעריכתו ובתרגומו – ספרי לימוד ביידיש ובעברית, ספרי יהדות, ספרי קודש ותפילה בלוויית תרגום רוסי, מספרי המקרא בתרגומו לרוסית, סיפורים מקוריים ביידיש, וכן סדרה של 24 חוברות תחת הכותרת "פּיראָזשניקאָווס ביבליאטָעק: בארימטע דערציילונגען איבערזעצט פון פארשיעדענע שפראכן" ('הספרייה של פירוז'ניקוב: סיפורים מפורסמים מתורגמים משפות שונות'), שבה הופיעו תרגומים ליידיש של סיפורים מהספרות האירופית (בעיקר הרוסית והצרפתית).
בשנת 1908 החל להופיע בווילנה כתב העת העברי לילדים "החבר", שהיה היומון העברי הראשון לילדים. את כתב העת יזם וערך המחנך והסופר י"ח טביוב, ושותפו היה המו"ל פירוז'ניקוב.

באביב 1909 הגיע פירוז'ניקוב לביקור בארץ ישראל עם י"ל גולדברג ויעקב שסקין (מראשי ציוני וילנה). בקונצרט המוני שערך ביפו הפליא לנגן בקונצרטינה – כלי נגינה שעד אז טרם נראה ביישוב – והרשים את שומעיו (בהם הסופר והמחנך מרדכי אזרחי-קריצ'בסקי, שפרסם למחרת ביקורת נלהבת שבה הילל את נגינתו הווירטואוזית). בתוך זמן קצר נרכשו בארץ עשרות קונצרטינות, והיא הייתה לכלי הנגינה המרכזי של המורים לזמרה בארץ.

בשנת 1912 היגר פירוז'ניקוב לארצות הברית והתיישב בניו יורק, בשדרות פורט וושינגטון (Fort Washington Ave. 461, בשכונת וושינגטון הייטס שבצפון מנהטן.
בניו יורק ניהל את המקהלה של הארבעטער רינג (חוג הפועלים), את מקהלת "פרייהייט געזאנג פאריין" ('אגודת זמר החרות'; בהמשך נקראה Paterson Jewish Folk Chorus) וכן כמה מקהלות ילדים.

פירוז'ניקוב נפטר בקיץ 1933 בביתו מהתקף לב, בגיל 74.

==תרגומיו==

* מגלת אסתר: עם תרגום רוסי מאת פּיראָזשניקאָוו, ועם ציורים ותמונות מאת הציר גוסטאוו דאָרע, וילנה: דפוס פיראזשניקאוו, תר"ס 1900. (Книга Есфирь) (עברית ורוסית עמודה מול עמודה)
* מגלת איכה: עם תרגום רוסי מאת י’ פּיראָזשניקאָוו ועם ציורי ... גוסטאוו דאָרע ועוד, וילנה: דפוס י’ פיראזשניקאוו, תר"ס. (Плач Иеремии) (עברית ורוסית עמודה מול עמודה)
* אנטאָן פּאוולאָוויטש טשעכאָוו, ראָטשילדס פיעדעל: בעריהמטע ערצאהלונגען, וילנה: פיראזשניקאוו, 1900.

==קישורים חיצוניים==

* [http://www.worldcat.org/identities/lccn-nr96-3251 יצחק פירוז'ניקוב] באתר WorldCat Identities
* [http://www.rujen.ru/index.php/%D0%9F%D0%98%D0%A0%D0%9E%D0%96%D0%9D%D0%98%D0%9A%D0%9E%D0%92_%D0%98%D1%86%D1%85%D0%BE%D0%BA יצחק פירוז'ניקוב] באתר האנציקלופדיה לתולדות יהודי רוסיה 
* [http://archive.jta.org/article/1933/06/16/2800926/isaac-piroshnikoff-dies-popular-concertina-artist Isaac Piroshnikoff Dies; Popular Concertina Artist], JTA, June 16, 1933
* [http://digital.library.upenn.edu/webbin/freedman/lookupartist?hr=&what=11198 יצחק פירוז'ניקוב] בקטלוג פרידמן, ספריית אוניברסיטת פנסילבניה
* פירוז'ניקוב, [http://cylinders.library.ucsb.edu/search.php?queryType=@attr+1=1020&num=1&start=1&query=cylinder7006 הזמיר], בספריית אוניברסיטת קליפורניה בסנטה ברברה ([http://archive.org/details/Piroshnikoff-Nightingale1912 גרסה נוספת] בארכיון האינטרנט)

==הערות שוליים==

קטגוריה:מוזיקאים יהודים אוקראינים
קטגוריה:מלחינים יהודים אוקראינים
קטגוריה:נגנים יהודים אוקראינים
קטגוריה:מנצחים יהודים
קטגוריה:מנצחי מקהלות
קטגוריה:מורים למוזיקה יהודים
קטגוריה:מתרגמים יהודים ליטאים
קטגוריה:מתרגמים ליידיש
קטגוריה:מתרגמים לרוסית
קטגוריה:מתרגמי התנ"ך
קטגוריה:דפוס עברי
קטגוריה:מלחינים יהודים ליטאים
קטגוריה:מלחינים יהודים אמריקאים
קטגוריה:מו"לים יהודים ליטאים
קטגוריה:ילידי 1859
קטגוריה:נפטרים ב-1933